ORDE do 27 de maio de 2005 pola que se aproba a composición, organización e funcionamento das Comisións de Participación Cidadá.
CONSELLERÍA DE SANIDADE — III. OUTRAS DISPOSICIÓNS — 01/06/2005

A Lei 7/2003, do 9 de decembro, de ordenación sanitaria de Galicia, dedica o seu título VII á participación comunitaria como expresión do dereito á participación dos cidadáns na actividade dos organismos públicos no eido da saúde, recollido nos artigos 9.2º e 129.1º da Constitución, e nos artigos 5 e 53 da Lei 14/1986, do 25 de abril, xeral de sanidade.
A dita participación instruméntase como valor social e elemento de cooperación e información do sistema sanitario de Galicia para a mellora da saúde e o benestar dos cidadáns para a promoción do benestar social.
Co obxecto de posibilitar a citada participación, a lei configura os órganos periféricos de participación cidadá no eido das áreas sanitarias.
O artigo 125.2º da Lei 7/2005, do 9 de decembro, de ordenación sanitaria de Galicia, establece que mediante orde do conselleiro de Sanidade determinaranse a composición das comisións de participación cidadá e os sistemas de asignación de representantes de entre as distintas organizacións e entidades representadas no seu seo, así como os mecanismos para a súa designación. Por outra banda, o artigo 127 da mesma lei determina que, tamén mediante orde, estableceranse as normas xerais de organización e funcionamento das comisións de participación cidadá.
No desenvolvemento das devanditas previsións legais, procede abordar a regulación dos aspectos indicados co obxecto de que estes órganos poidan cumprir as funcións que a lei lles outorga.
Na súa virtude, en cumprimento do disposto nos artigos 125.2º e 127 da Lei 7/2003, do 9 de decembro, de ordenación sanitaria de Galicia, e no uso das facultades que me confiren os artigos 36.4º e 38 da Lei 1/1983, do 22 de febreiro, reguladora da Xunta e do seu presidente, modificada por Lei 11/1988, do 20 de outubro,
DISPOÑO:
Artigo 1º.-Natureza e réxime xurídico.
1. As comisións de participación cidadá son os órganos colexiados de natureza consultiva a través
dos que se artella a participación comunitaria no eido das áreas sanitarias.
2. En cada área sanitaria constituirase unha comisión de participación cidadá.
3. A organización e funcionamento das comisións de participación cidadá rexerase polo establecido na Lei 7/2003, do 9 de decembro, de ordenación sanitaria de Galicia, polo establecido na presente orde e, supletoriamente, polos artigos 22 a 27 da Lei 30/1992, do 26 de novembro, de réxime xurídico das administracións públicas e do procedemento administrativo común.
Artigo 2º.-Funcións.
Son funcións das comisións de participación cidadá, no ámbito da área sanitaria respectiva:
a) Propoñerlle aos órganos de dirección da área aquelas medidas de carácter sanitario que contribúan a elevar o nivel de saúde da poboación.
b) Coñecer o anteproxecto do Plan de Saúde da área sanitaria e ser informado da súa avaliación.
c) Coñecer a memoria anual da área sanitaria, para os efectos do seguimento e avaliación da xestión.
d) Propoñer medidas dirixidas a mellorar a xestión sanitaria.
Artigo 3º.-Composición.
1. As comisións de participación cidadá atópanse integradas pola representación das seguintes entidades e organizacións:
a) Catro representantes das entidades locais comprendidas dentro da área sanitaria.
b) Catro representantes das asociacións veciñais con actuación no ámbito da área sanitaria.
c) Dous representantes das organizacións empresariais máis representativas da Comunidade Autónoma de Galicia, con implantación no ámbito da área sanitaria.
d) Catro representantes das organizacións sindicais máis representativas da Comunidade Autónoma de Galicia, con implantación no ámbito da área sanitaria.
e) O director da área sanitaria correspondente e, de ser o caso, os xerentes dos dispositivos a que se refire o artigo 7.6º da Lei 7/2003, do 9 de decembro, de ordenación sanitaria de Galicia, e dos centros e establecementos do Servizo Galego de Saúde, comprendidos na área sanitaria.
2. Para cada un dos representantes relacionados anteriormente, os organismos ou entidades que interveñan na súa designación proporán un titular e un suplente.
Artigo 4º.-Designación, nomeamento e separación dos representantes.
1. Os representantes en cada comisión de participación cidadá serán designados do seguinte xeito:
a) Os representantes das entidades locais serán designados pola Federación Galega de Municipios e Provincias (Fegamp).
b) Os representantes das asociacións veciñais, e os seus suplentes serán designados polo director da área sanitaria entre os que figuren nas solicitudes presentadas polas asociacións veciñais implicadas.
c) Os representantes das organizacións empresariais, e os seus suplentes, serán designados pola Confederación de Empresarios de Galicia.
d) Os representantes das organizacións sindicais, e os seus suplentes, serán designados tendo en conta os criterios de proporcionalidade establecidos na Lei orgánica 11/1985, do 2 de agosto, de liberdade sindical, ou norma que a substitúa.
e) No que atinxe ao director da área sanitaria e, de ser o caso, aos xerentes dos dispositivos, centros e establecementos do Servizo Galego de Saúde, comprendidos na área sanitaria, a titularidade dos devanditos cargos leva aparellada a representación antes indicada.
2. Os membros das comisións de participación cidadá serán nomeados e separados do cargo mediante orde do conselleiro de Sanidade, por proposta de cada unha das representacións que o compoñen. O nomeamento farase por un período máximo de catro anos, sen prexuízo de que os interesados poidan ser reelixidos sucesivamente, sempre que conten coa representación requirida.
3. No caso de que algunha das organizacións mencionadas anteriormente non designase os seus representantes e suplentes dentro do prazo conferido para a súa designación ou renovación, procederase igualmente á constitución da comisión, adaptándose os seus quorums ao número real de representantes designados efectivamente.
Artigo 5º.-Presidente.
1. A presidencia das comisións de participación cidadá exercerana os directores das respectivas áreas sanitarias ou, se e o caso, os xerentes a que se refire o artigo 125.1º e) da Lei 7/2003, do 9 de decembro, ou persoa que os substitúa.
2. Son funcións do presidente.
a) Dirixir, promover e coordinar a actuación da respectiva comisión de participación cidadá.
b) Ostentar a representación da comisión de participación cidadá.
c) Acordar a convocatoria das sesións ordinarias e extraordinarias.
d) Fixar a orde do día das sesións, tendo en conta as propostas e peticións formuladas polos seus membros.
e) Presidir as sesións, moderar o desenvolvemento dos debates e suspendelos por causas xustificadas.
f) Dirimir co seu voto os empates para os efectos da adopción de acordos.
g) Visar as actas e certificacións dos acordos da respectiva comisión.
h) Solicitar, en nome da comisión, a colaboración que coide pertinente a institucións, autoridades, organismos, entidades, asociacións ou particulares, así como invitar a participar no pleno ou nas comisións que, se é o caso, poidan crearse, a expertos de recoñecida competencia nos asuntos de que se trate.
i) Requirir, en nome da comisión, información complementaria sobre asuntos que se sometan a consulta, sempre que aquela información sexa necesaria para a emisión dun ditame, informe ou estudo.
j) Nomear e cesar o secretario da comisión de participación cidadá.
k) Elaborar o informe anual que será sometido ao pleno para a súa aprobación.
l) Outras funcións que lle sexan legal ou regulamentariamente outorgadas.
Artigo 6º.-Vicepresidente.
1. O vicepresidente da comisión de participación cidadá será un dos membros que actúe en representación da Administración sanitaria, designado polo conselleiro de Sanidade por proposta do presidente da comisión.
2. O vicepresidente substituirá o presidente nos casos de vacante, ausencia ou enfermidade deste, e colaborará en tódolos asuntos nos que sexa requirida a súa participación.
Artigo 7º.-Secretario.
1. En cada comisión de participación cidadá haberá un secretario, designado polo presidente entre o persoal adscrito á dirección da área sanitaria ou, se é o caso, da xerencia.
2. Correspóndelle ao secretario.
a) Asistir ás sesións sen voz nin voto.
b) Efectuar a convocatoria das sesións, seguindo as instrucións do presidente, e realizar as notificacións aos membros da comisión de participación cidadá.
c) Recibir os actos de comunicación dos membros co órgano e, polo tanto, as notificacións, peticións de datos, rectificacións ou calquera outra clase de escritos dos que deba ter coñecemento.
d) Preparar o despacho dos asuntos, redactar e autorizar as actas das sesións.
e) Expedir as certificacións das consultas, ditames e acordos aprobados.
f) Outras funcións inherentes á súa condición de secretario.
Artigo 8º.-Dereitos e obrigas dos membros.
1. Os membros das comisións de participación cidadá terán os seguintes dereitos:
a) Recibir, cunha antelación mínima de corenta e oito horas, a convocatoria da sesión e a orde do día, quedando ao seu dispor no mesmo prazo a información e documentación correspondente.
b) Participar nos debates das sesións e emitir o seu voto, así como expresar o sentido do mesmo e os seus motivos, e formular votos particulares.
c) Formular rogos e preguntas.
d) Obter a información precisa para cumprir as funcións asignadas.
e) Outras funcións inherentes á súa representación.
2. Son obrigas dos membros das comisións de participación cidadá:
a) Asistir ás sesións para as que fosen convocados, e participar nos seus traballos.
b) Adecuar a súa conduta ás normas contidas neste decreto, e ás directrices e instrucións que, no seu desenvolvemento, acorde o pleno da comisión.
c) Gardar a debida reserva en relación coas actuacións e informacións que, por decisión dos membros, se declaren reservados.
Artigo 9º.-Pleno.
1. O pleno da comisión de participación reunirase en sesión ordinaria un mínimo de dúas veces no ano.
2. As sesións extraordinarias serán convocadas polo presidente, por propia iniciativa ou por proposta da maioría simple dos membros do pleno.
4. O pleno quedará constituído en primeira convocatoria coa presenza da maioría absoluta dos seus membros. De non acadarse este quórum, o pleno poderá constituírse en segunda convocatoria, media hora máis tarde da primeira, coa asistencia de dúas quintas partes dos seus membros.
En ambos os dous casos, a presenza do presidente e do secretario é indispensable.
4. Non poderán ser obxecto de deliberación nin acordo os asuntos que non figuren incluídos na orde do día da correspondente sesión agás que, presentes todos os membros, acorden a decaración de urxencia do asunto co voto favorable da maioría.
5. Os acordos adoptaranse polo voto favorable da maioría dos asistentes que supoñan a maioría das partes representadas. No caso de empate, o presidente decidirá co seu voto de calidade.
6. De cada sesión levantarase a correspondente acta asinada polo secretario co visto e prace do presidente. A acta conterá, como mínimo, a relación de asistentes, o lugar, a data e a hora da sesión, asuntos da orde do día, principais intervencións, resultados das votacións e acordos acadados.
A acta remitirase aos membros da comisión xunto coa convocatoria e a orde do día da sesión seguinte, para os efectos da súa aprobación, se procede.
Disposicións derradeira
Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 27 de maio de 2005.
José Manuel González Álvarez
Conselleiro de Sanidade
CONSELLERÍA DE XUSTIZA, INTERIOR E ADMINISTRACIÓN
LOCAL